Reigi küla põhjatipus, Kootsaare poolsaarel ehitas Jaan Alliksoo oma koduõuele lapsepõlvenostalgiast ajendatuna 31,4 meetri kõrguse Eiffeli torni vähendatud koopia, Kõrgessaare vald nõuab torni lammutamist.    Torn, mis paistab kätte ka Kõrgessaare maanteel sõitjale, seisab ehitaja koduõuel. Selle ehitamiseks kulus töö kõrvalt kaks aastat ja idee imiteerida Eiffeli torni sai ta internetist, kirjutab Hiiumaa.ee.    Ehitaja tunnistab, et torni rajamise põhjus on romantiline  lapsepõlves sai alailma ronitud Kootsaare poolsaarel mere ääres seisnud torni otsa.    Torni sõrestik, mis tõepoolest kuulsat Pariisi Eiffeli torni meenutab, on tehtud lattidest. Selle sees on tõsisem südamik  tugevad sambad, toekas platvorm ja trepid. Torn on põhjalikult vaieritega toestatud, vaierid pingestatud. Umbes poolel kõrgusel ripub trosside küljes kõveratest kadakaokstest kiik ja torni all on kena grillikoht.    Võib-olla  tuleb torni omanikul taotluse ja sooviga see ehitis seadustada. Siis hakkame mõtlema, mida sellega teha. Arutasime vallavanemaga, et see on päris korralikult ehitatud ja huvitav torn, ehkki ebaseaduslikult püstitatud, rääkis valla maanõunik Kalle Viin ega osanud öelda, kas vald saab tornidele lisa või on kuu aja pärast plats puhas.    NB! Kõrgessaare vald saatis Alliksoole kirja, milles nõuab torni lammutamist käesoleva aasta 1. juuniks. Torn on püstitatud ehitusloata ja vald sai Natura alal asuva torni kohta vihje looduskaitsjatelt. Mis edasi, pole veel selge.